ચિંતનનાં મમ્મી નીતાબહેન અને પપ્પા જિગરભાઈની સગાઈની તારીખ પણ ૨૪ એપ્રિલ જ હતી. એટલે તેઓ પોતાના દીકરાનાં લગ્ન આજે હોવાથી ખૂબ ખુશ છે. તેઓ કહે છે, ‘લગ્નનું મુરત જોવડાવીને ઘરે આવ્યાં ત્યાર બાદ ખબર પડી કે એ દિવસે અખાત્રીજ પણ છે. એટલે મારી ખુશીનો તો પાર ન રહ્યો કે યોગાનુયોગ આટલા શુભ દિવસે મારા દીકરાનાં લગ્ન થશે. અક્ષયતૃતીયાનો દિવસ ખૂબ જ શુભ છે એટલે કોઈ કામમાં કોઈ વિઘ્ન આવવાનો તો સવાલ જ નથી. વળી અમારી સગાઈ પણ એ જ દિવસે થઈ હતી એટલે મને વધુ ખુશી થાય છે. અમને તો આ શુભ દિવસ યોગાનુયોગ મળી ગયો છે જેની અમે કોઈ ધારણા પણ નહોતી કરી.’